U-I-2/02
Natisni
Opravilna št.:
U-I-2/02
Datum odločitve:
12. 11. 2003
ECLI:
ECLI:SI:USRS:2003:U.I.2.02
Akt:
Zakon o pravdnem postopku (Uradni list RS, št. 26/99) (ZPP), 1. odst. 458. čl.
Izrek:
Pobuda za začetek postopka za oceno ustavnosti prvega odstavka 458. člena Zakona o pravdnem postopku (Uradni list RS, št. 26/99) se zavrže.
Evidenčni stavek:
Tudi morebitna ugoditev pobudi ne bi mogla privesti do izboljšanja pobudničinega pravnega položaja. Zato pobudnica ne izkazuje pravnega interesa, in je Ustavno sodišče njeno pobudo zavrglo.
Geslo:
1.4.9.2 - Ustavno sodstvo - Postopek - Stranke - Interes.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba Cometal, d.o.o., Radovljica
Datum vloge:
3. 1. 2002
Vrsta odločitve:
sklep
Vrsta rešitve:
zavrženje
Dokument:
US22829
Dokument v PDF obliki:
U-I-2-02.pdf
116 KB
Prenesite datoteko
U-I-2/02
12.11.2003
SKLEP
Ustavno sodišče je v postopku za preizkus pobude družbe Cometal, d.o.o., Radovljica, ki jo zastopata Vasilij Novak in Žiga Novak, odvetnika v Radovljici, na seji dne 12. novembra 2003
sklenilo:
Pobuda za začetek postopka za oceno ustavnosti prvega odstavka 458. člena Zakona o pravdnem postopku (Uradni list RS, št. 26/99) se zavrže.
Obrazložitev
1. Pobudnica izpodbija določbo prvega odstavka 458. člena Zakona o pravdnem postopku (ZPP), po kateri se smeta sodba in sklep, s katerim je končan spor v postopku v sporih majhne vrednosti, izpodbijati samo zaradi bistvene kršitve določb pravdnega postopka iz drugega odstavka 339. člena tega zakona in zaradi zmotne uporabe materialnega prava. Pobudnica meni, da izključitev pritožbenega razloga zmotne ali nepopolne ugotovitve dejanskega stanja v sporih majhne vrednosti predstavlja nedopustno omejitev pravice do pravnega sredstva iz 25. člena Ustave.
2. Pravni interes pobudnica izkazuje z zatrjevanjem, da je stranka v gospodarskem sporu majhne vrednosti pred Okrožnim sodiščem v Kranju št. II Pg 384/98, v katerem je sodišče s sklepom z dne 13. 9. 2001 delno odločilo njej v škodo. Sklep prilaga in navaja, da je zoper njega vložila pritožbo.
3. V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni ustavnosodni presoji Ustavnega sodišča mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega pravnega položaja. Pobudnikov pravni interes mora biti podan ves čas postopka pred Ustavnim sodiščem.
4. Ustavno sodišče je s poizvedbo pri pristojnem sodišču ugotovilo, da je Višje sodišče v Ljubljani s sklepom št. I Cpg 1479/2001 z dne 3. 6. 2003 že odločilo o pobudničini pritožbi zoper sklep Okrožnega sodišča v Kranju št. II Pg 384/98 z dne 13. 9. 2001. Postopek je torej pravnomočno končan. Pobudnica zoper navedeni sklep, ki ga je prejela dne 27. 6. 2003, ni vložila ustavne pritožbe. Tudi morebitna ugoditev njeni pobudi zato ne bi mogla privesti do izboljšanja njenega pravnega položaja. Glede na navedeno pobudnica ne izkazuje pravnega interesa, zato je Ustavno sodišče njeno pobudo zavrglo.
5. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić